Dansk Blindesamfund utilfreds med, at Hobro Bibliotek fra og med 1. januar 2008 vil ophøre med at producere en lydavis.

Mange blinde og svagtseende er dybt afhængige af at få information gennem lydavisen, fordi de ikke kan læse aviser og blade. Dansk Blindesamfund er derfor stærkt utilfreds med, at Hobro Bibliotek fra og med 1. januar 2008 vil ophøre med at producere en lydavis. Det skriver nordjyske.dk. Formand for Dansk Blindesamfunds Aalborgafdeling Egon Lerkenfelt protesterer mod besparelsen i et brev, som er sendt til borgmester H. C. Maarup (S) og formand for kultur og fritidsudvalget Erik Kirkegaard Mikkelsen (K). Formand for kultur- og fritidsudvalget i Mariagerfjord Kommune Erik Kirkegaard Mikkelsen (K) har forståelse for, at Dansk Blindesamfund reagerer voldsomt. - Det lyder skidt at lukke en lydavis, som de blinde og svagtseende har stor glæde af. - Det skal i hvert fald ikke være nogen administrativ afgørelse, at man lukker lydavisen. Det skal vi have til politisk behandling, fastslår Erik Kirkegaard Mikkelsen.